Henrik Ojamaa lõi Šotimaa kõrgliigas oma esimese värava, kui Motherwell alistas koduväljakul 3:1 liigatabeli viimase Dunfermline'i Athleticu.
Ojamaa usaldati Motherwelli algkoosseisus platsile ja 29. minutil viis tema löök kodumeeskonna juhtima. Ojamaa löök oli Dunfermline'i väravavahile Iain Turnerile kaunis ebamugav, sest põrkas enne temani jõudmist korra maha.
Seejuures mängis Motherwell alates 18. minutist arvulises vähemuses, kui punast kaarti näidati Stephen Craiganile. Avapoolaja lõpus, 40. minutil sai Ojamaa Kevin Rutkiewiczile tehtud vea eest kollase hoiatuskaardi.
Kohe teise poolaja alguses, 52. minutil suurendas Nicholas Law kodumeeskonna edu. Seejuures eelnevalt oli talle söödu andnud eestlane. 2:0. Kümmekond minutit hiljem vähendas Andy Kirk Dunfermline'i vahet. Mõni aeg hiljem vahetati Ojamaa väljakult ovatsioonide saatel puhkama. 80. minutil tegi Chris Humphrey seisuks 3:1 Motherwellile.
Ühtlasi tõusis Motherwell nüüd 38 punktiga tabelis taas kolmandale kohale. Kaks Glasgow' klubi - Celtic ja Rangers - on kogunud vastavalt 59 ja 55 silma. Lähimad jälitajad Heart of Midlothian ja St. Johnstone on 35 punkti peal.
Ojamaa karjäär Šotimaal on alanud igati edukalt, sest avamängus Queen's Parki vastu tegi ta kohe skoori. Kahes esimeses liigakohtumises vastavalt Invernessi ja Dundee Unitedi vastu pääses 20-aastane eestlane väljakule vahetusest, kuid tõestas end piisavalt, et nüüd siis esimene algkoosseisukoht teenida.
Toimetaja: Siim Boikov